[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 30.5.2005

KOM(2005) 209 endelig

2005/0102 (COD)

Forslag til

EUROPA-PARLAMENTETS OG RÅDETS AFGØRELSE

om en fællesskabsaktion vedrørende "Den Europæiske Kulturhovedstad" 2007-2019

(forelagt af Kommissionen)

BEGRUNDELSE

1. INDLEDNING

Aktionen "Den Europæiske Kulturhovedstad" blev lanceret af Ministerrådet den 13. juni 1985. Indtil 2004 blev de europæiske kulturbyer udvalgt på mellemstatsligt plan, hvor medlemsstaterne enstemmigt valgte, hvilke byer der kunne være værter for arrangementet.

I henhold til afgørelse 1419/1999/EF af 25. maj 1999[1], der blev vedtaget på grundlag af EF-traktatens artikel 151, ændredes proceduren for udvælgelse af byer fra 2005, og de benævnes fremover "europæiske kulturhovedstæder". Den europæiske kulturhovedstad udpeges fremover af Rådet på grundlag af en henstilling fra Kommissionen, som tager hensyn til udtalelse fra en jury bestående af syv uafhængige medlemmer. Udvælgelsen sker på grundlag af de kriterier, der er fastlagt i ovennævnte afgørelse. I afgørelsen er der også en liste over medlemsstaterne i EU-15 (bilag 1), med en fastsættelse af udpegelsens kronologiske orden i perioden 2005-2019[2].

De ti nye medlemsstater, som blev optaget i EU den 1. maj 2004, var ikke medtaget i denne liste. Kommissionen fremsatte derfor et forslag om ændring af afgørelse 1419/1999/EF i november 2003 for at give de nye medlemsstater mulighed for at foreslå europæiske kulturhovedstæder fra 2009. Dette forslag blev vedtaget af Europa-Parlamentet og Rådet den 13. april 2005. Som følge heraf er der fra 2009 to europæiske kulturhovedstæder hvert år (én fra EU-15 og én fra de nye medlemsstater).

2. BEHOVET FOR EN REVISION AF NÆRVÆRENDE AFGØRELSE

2.1. Forbedringer, der er nødvendige som følge af de indsamlede erfaringer og høringen af de involverede

Kommissionen har ladet en undersøgelse gennemføre[3] (i det følgende omtalt som undersøgelse vedrørende de europæiske kulturhovedstæder), som bekræfter, at opinionen generelt ser yderst positivt på aktionen "Den Europæiske Kulturhovedstad". Ikke desto mindre viste gennemførelsen af udpegelsesprocessen, som er fastlagt i afgørelse 1419/1999, en række mangler, især med hensyn til:

- konkurrencen mellem byerne

- juryens rolle

- spørgsmålet om kontrol

- den europæiske dimension

- spørgsmålet om tidsrammen

- deltagelse af tredjelande.

I evalueringsrapporterne fra juryerne, i betænkningen ved førstebehandlingen af den ændrede afgørelse fra Europa-Parlamentets Udvalg om Kultur, Ungdom, Uddannelse, Medier og Sport og i undersøgelsen vedrørende de europæiske kulturhovedstæder blev disse mangler bekræftet. I overensstemmelse hermed sigter dette forslag, der bygger på forskellige bidrag, på at afløse afgørelse 1419/1999 som ændret den 13. april 2005. Forslaget sigter bl.a. også på at forbedre åbenheden omkring udvælgelsesprocessen og definitionen af den europæiske merværdi.

2.2. Oversigt over forslaget

A) En styrkelse af konkurrenceelementet

Efter nøje at have overvejet forskellige konkurrencemodeller har Kommissionen:

- opgivet tanken om en fuldstændig åben konkurrence i hele Europa, hvor enhver europæisk by kan udpeges. En sådan fremgangsmåde ville hvert år kræve omfattende og uforholdsmæssigt omfattende ressourcer i Kommissionen, juryerne og medlemsstaterne. En sådan fremgangsmåde ville heller ikke sikre en rotation mellem medlemsstaterne

- udelukket en begrænset konkurrence, som ville indebære mindst to forslag for hver medlemsstat; dette system ville ikke sikre en stærkere europæisk dimension i aktionen "Den europæiske kulturhovedstad". Endvidere ville ikke alle medlemsstater nødvendigvis være i stand til at fremlægge mindst to forslag.

Som følge heraf har Kommissionen valgt et system, der opmuntrer medlemsstaterne til at afholde konkurrencer på nationalt niveau mellem interesserede byer.

B) J uryens rolle

Kommissionen foreslår, at der oprettes en "blandet" jury , der består af syv eksperter, som udpeges af EU-institutionerne, og med ét af disse medlemmer som formand, samt seks eksperter, der udpeges af den involverede medlemsstat efter aftale med Kommissionen. De syv eksperter bør udpeges på skift for tre år af Rådet, Europa-Parlamentet, Kommissionen og Regionsudvalget i overensstemmelse med de kriterier, der er fastlagt i artikel 5, stk. 3, i nærværende forslag. Sammensætningen af juryen skal sikre en passende balance mellem lokale og nationale interesser og sikre den "europæiske" dimension forud for den nationale udvælgelsesbeslutning.

Den pågældende medlemsstat indkalder ansøgninger seks år inden aktionens start og afholder et informationsmøde for potentielle kandidater.

Juryen mødes fem år inden aktionen for at vedtage en liste over særligt egnede kandidater. Juryen udarbejder en rapport om kandidaternes program og vedtager henstillinger vedrørende kandidaterne på listen. Rapporten fremlægges for den pågældende medlemsstat og Kommissionen.

Juryen mødes ni måneder efter det første udvælgelsesmøde for at forberede en rapport om programmerne fra kandidaterne på listen og for på grundlag heraf at anbefale, hvilken by der skal udpeges som europæisk kulturhovedstad. Denne rapport skal også omfatte henstillinger til den udvalgte by. Rapporten fremlægges for den pågældende medlemsstat og Kommissionen.

Den pågældende medlemsstat giver meddelelse om udpegelsen, fire år inden aktionen skal starte. Europa-Parlamentet kan afgive udtalelse til Kommissionen inden for to måneder. På grundlag heraf udarbejder Kommissionen en henstilling til Rådet. Rådet udpeger herefter byen.

C) Overvågning ved hjælp af et "kontroludvalg"

Kommissionen fremsætter forslag om oprettelse af "et europæisk kontroludvalg" for tidsrummet mellem udpegelsen af den europæiske kulturhovedstad og aktionens start. Udvalget skal fokusere på programmets europæiske dimension og sikre den europæiske merværdi i programmet, når det er nødvendigt.

Dette europæiske kontroludvalg består kun af de syv medlemmer i juryen, der som omtalt i punkt 2.2.B udpeges på skift af EU-institutionerne. Det europæiske kontroludvalg giver byerne støtte og vejledning i den videre udarbejdelse af deres program:

- to år inden aktionens start gennemfører det europæiske kontroludvalg en midtvejskontrol af de to byers projekt og program med hensyn til forberedelserne og den europæiske dimension

- senest seks måneder inden aktionen mødes det europæiske kontroludvalg igen med myndighederne fra de udpegede europæiske kulturhovedstæder for at gøre status og evaluere det hidtil udførte forberedende arbejde og for at fastslå, hvad der endnu skal gøres. Det europæiske kontroludvalg udarbejder herefter en afsluttende kontrolrapport senest én måned efter det afsluttende møde.

På grundlag heraf kan Kommissionen tildele en pris til de udpegede byer, forudsat at disse byers myndigheder har opfyldt de forpligtelser, der blev indgået i udvælgelsesfasen, og har efterkommet de henstillinger, juryerne udarbejdede i udvælgelses- og kontrolfasen.

D) Den europæiske dimension – udvælgelseskriterier

Programmet for aktiviteter i aktionen "Den Europæiske Kulturhovedstad" bør omfatte arrangementer/aktioner, der fremhæver den europæiske dimension og giver en europæisk merværdi. Følgende aspekter bør understreges:

- en europæisk dimension, som skal fremme et multilateralt samarbejde mellem kulturformidlere på alle niveauer, fremhæve rigdommen af kulturel mangfoldighed og understrege de fælles aspekter i de europæiske kulturer

- en borgerrelateret dimension, hvor det drejer sig om at skabe interesse hos de borgere, der bor i byen, og hos borgere fra andre lande, og dette bør indgå som en del af byens langsigtede strategi for den kulturelle udvikling.

E) Tidsramme

De indhøstede erfaringer og undersøgelsen af aktionen "Den Europæiske Kulturhovedstad" bekræfter, at den samlede planlægningsperiode skal forlænges. Udvælgelsesprocessen bør starte seks år inden aktionens begyndelse (foreløbig udvælgelse/udvælgelse/udpegelse). Rådet bør være i stand til at udpege de europæiske kulturhovedstæder fire år inden aktionen.

F) Deltagelse af tredjelande

På grundlag af undersøgelse af aktionen "Den Europæiske Kulturhovedstad" foreslår Kommissionen, at der højst udpeges to europæiske kulturhovedstæder pr. år. Denne fremgangsmåde er i overensstemmelse med afgørelsen fra marts 2005, hvor de nye medlemsstater inddrages.

Mere end to europæiske kulturhovedstæder pr. år ville mindske arrangementets gennemslagskraft. Derfor er forslaget om tredjelandes udpegelse af en europæisk kulturhovedstad blevet opgivet. I stedet for kunne man genoptage det vellykkede initiativ "Kulturmåneden", som fandtes indtil 2003 for tredjelande. Drøftelser af denne mulighed bør ske uafhængigt af aktionen "Den Europæiske Kulturhovedstad".

G) Konklusion

I overensstemmelse hermed vil de europæiske kulturhovedstæder blive udpeget i to faser på grundlag af evalueringen i en jury, der består af eksperter, som udpeges af institutionerne, og eksperter, som udpeges af de berørte medlemsstater. Et kontroludvalg støtter de udpegede byer i den forberedende fase indtil aktionens start. En pris vil blive givet som belønning for programmets kvalitet (især med hensyn til den europæiske dimension), når programmet er endeligt udarbejdet.

Denne plan fastholder en rimelig balance mellem nationale og lokale prioriterede områder og den krævede europæiske merværdi i aktionen.

3. SUPPLERENDE FORANSTALTNINGER

Juryerne, Europa-Parlamentet, Regionsudvalget og undersøgelsen af aktionen "Den Europæiske Kulturhovedstad" efterlyser flere supplerende foranstaltninger:

- for at forbedre åbenheden i udvælgelsesprocessen

- for at klarlægge formålet og målene i aktionen "Den Europæiske Kulturhovedstad"

- for at gøre udvælgelseskriterierne mere klare

- for at definere begrebet en europæisk dimension

- for at give vejledning til potentielle kandidater.

På grundlag heraf vil Kommissionen udarbejde relevant dokumentation, herunder specifikationer for fremlæggelse af forslag og de tilhørende officielle rapporter. Dette materiale vil foreligge så hurtigt som muligt online og skridtvis i løbet af 2006. Kommissionen vil også fremme udveksling af oplysninger og erfaringer mellem de europæiske kulturhovedstæder.

4. RESSOURCER – AFGØRELSENS GYLDIGHEDSPERIODE

4. 1. Ressourcer

Dette forslag har ikke nogen direkte finansielle følger. Det finansielle aspekt i forbindelse med "Den Europæiske Kulturhovedstad" er omhandlet i forbindelse med programmet Kultur 2000 og kommende program Kultur 2007-programmer. På indeværende tidspunkt giver Kommissionens forslag til Kultur 2007-programmet mulighed for en tredobling af EU’s bidrag til den enkelte europæiske kulturhovedstad i forhold til det nuværende program.

4.2 Anvendelsesdato (overgangsperiode)

Nærværende forslag, som erstatter og ophæver afgørelse 1419/1999 finder anvendelse fra 2007. Det omfatter en overgangsperiode mellem de to ordninger for at dække udpegelserne i 2011 og 2012.

2005/0102 (COD)

Forslag til

EUROPA-PARLAMENTETS OG RÅDETS AFGØRELSE

om en fællesskabsaktion vedrørende "Den Europæiske Kulturhovedstad" 2007-2019

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 151[4],

under henvisning til forslag fra Kommissionen[5],

under henvisning til udtalelse fra Regionsudvalget[6],

i henhold til fremgangsmåden i traktatens artikel 251[7], og

ud fra følgende betragtninger:

(1) Med Europa-Parlamentets og Rådets afgørelse 1419/1999/EF[8] gennemførtes en fællesskabsaktion "Den Europæiske Kulturhovedstad" 2007-2019.

(2) En undersøgelse af de resultater, Den Europæiske Kulturhovedstadaktion har haft indtil 2004, viste, at den har haft positive virkninger med hensyn til mediernes reaktion, udvikling af kultur og turisme og indbyggernes anerkendelse af betydningen af, at deres by er blevet udpeget. Det er dog fortsat nødvendigt at forbedre denne aktion.

(3) De involverede i aktionen har fremhævet problemerne i udvælgelsesprocessen, som er fastlagt i afgørelse 1419/1999/EF, og har anbefalet en kontrol af forslagene, især for at styrke forslagenes europæiske dimension.

(4) I betragtning af betydningen og virkningen af aktionen "Den Europæiske Kulturhovedstad" er det nødvendigt at etablere en blandet udvælgelsesproces, der inddrager de nationale niveauer og EU-niveauet, og at indføre et stærkt overvågningselement.

(5) Den forberedende fase af aktionen er af afgørende betydning for et godt resultat i overensstemmelse med målene for aktionen.

(6) Det er nødvendigt med en overvågningsfase efter udvælgelsen for at sikre en europæisk merværdi i aktionen.

(7) Det er vigtigt at belønne programmets kvalitet med hensyn til mål og kriterier for aktionen og især den europæiske merværdi ved at tildele en pris.

(8) Udvælgelsesprocessen, der er fastlagt i denne afgørelse, skal gennemføres over en periode på seks år; da denne afgørelse træder i kraft i 2007, kan det ikke med sikkerhed siges, at denne periode dækker årene 2011 og 2012. For disse år der vedtaget en udvælgelsesproces, som er fastlagt i afgørelse 1419/1999/EF som ændret ved afgørelse 649/2005/EF.

(9) For at skabe større klarhed bør afgørelse 1419/1999 erstattes af nærværende afgørelse -

TRUFFET FØLGENDE AFGØRELSE:

Artikel 1

Formål

Der indføres hermed en fællesskabsaktion med titlen "Den Europæiske Kulturhovedstad" med det formål at fremhæve de europæiske kulturers rigdom og mangfoldighed samt deres fælles træk og medvirke til at give de europæiske borgere større kendskab til hinanden.

Artikel 2

Deltagelse i aktionen

1. Byer i medlemsstaterne kan udpeges til europæisk kulturhovedstad i ét år efter tur, jf. listen i bilaget.

2. Udpegelsen skal gælde for en by i hver af de medlemsstater, der er anført i den i stk. 1 omtalte liste.

Den kronologiske rækkefølge, der er fastlagt i denne liste, kan ændres efter gensidig aftale mellem de berørte medlemsstater.

Artikel 3

Ansøgninger

1. Enhver ansøgning skal omfatte et kulturprogram med en europæisk dimension, der især bygger på kulturelt samarbejde i overensstemmelse med de mål og aktioner, der er fastlagt i bestemmelserne i traktatens artikel 151.

2. Aktionens kulturprogram skal være specielt udarbejdet til det europæiske kulturhovedstadsår og understrege den europæiske merværdi, jf. de i stk. 3 fastlagte kriterier.

3. Kulturprogrammet skal opfylde følgende kriterier, der er opdelt i to underkategorier, nemlig "den europæiske dimension" og "by og borgere":

Med hensyn til "den europæiske dimension" skal programmet:

(a) fremme samarbejdet mellem kulturformidlere, kunstnere og byer fra andre medlemsstater inden for alle kultursektorer

(b) fremhæve rigdommen af kulturel mangfoldighed i Europa

(c) understrege de fælles aspekter i de europæiske kulturer.

Med hensyn til "by og borgere" skal programmet:

(a) skabe interesse hos de borgere, der bor i byen og omkring den, og hos borgere i udlandet

(b) være bæredygtigt og indgå som en del af byens langsigtede strategi for den kulturelle udvikling.

4. Programmet skal løbe over mindst et år. Hvis det er rimeligt begrundet, kan de udpegede byer vælge at lade programmet løbe over et kortere tidsrum.

Der skal være en sammenhæng mellem programmerne i de byer, der er udpeget samme år.

Byerne kan vælge at involvere den omkringliggende region i deres program.

Artikel 4

Indsendelse af ansøgninger

1. En indkaldelse af ansøgninger offentliggøres hvert år af de pågældende medlemsstater senest seks år inden den pågældende aktions start.

I disse indkaldelser af ansøgninger, der er rettet til de byer, som kan ansøge om at blive europæisk kulturhovedstad, anføres de kriterier, der er fastlagt i denne afgørelses artikel 3 og på Kommissionens netsted.

Fristen for indsendelse af forslag i forbindelse med disse indkaldelser af ansøgninger udgør højst 10 måneder regnet fra offentliggørelsen heraf.

I de forslag, der modtages efter disse indkaldelser, skal der gives en redegørelse for de programmer, som de ansøgende byer planlægger at gennemføre i det pågældende år.

2. Den pågældende medlemsstat giver Kommissionen meddelelse om forslagene.

Artikel 5

Jury

1. Der oprettes en jury, som vurderer forslagene fra de ansøgende byer, og som afgiver en henstilling vedrørende den pågældende medlemsstats udpegelse af en by.

2. Juryen består af 13 medlemmer. Medlemmerne udnævnes af Europa-Parlamentet, Rådet, Kommissionen og Regionsudvalget og hvert år af den involverede medlemsstat. Juryen vælger sin formand blandt de personer, der er udnævnt af Europa-Parlamentet, Rådet, Kommissionen og Regionsudvalget.

3. To jurymedlemmer udnævnes af Europa-Parlamentet, to af Rådet, to af Kommissionen og en af Regionsudvalget.

Disse jurymedlemmer skal være uafhængige eksperter uden interessekonflikter og have dybtgående erfaring og ekspertise inden for kultursektoren, vedrørende den kulturelle udvikling i byer eller afholdelse af aktionen "Den Europæiske Kulturhovedstad".

De udnævnes for tre år.

Uanset første afsnit vil der i det første år, hvor denne afgørelse er trådt i kraft, blive udpeget to eksperter af Kommissionen for et år, to af Europa-Parlamentet for to år, to af Rådet for tre år og en af Regionsudvalget for tre år.

4. Hver berørt medlemsstat udnævner efter aftale med Kommissionen seks personer som medlemmer, der skal være uafhængige i forhold til de byer, som har indsendt en ansøgning i forbindelse med indkaldelsen af ansøgninger.

Disse jurymedlemmer skal være uafhængige eksperter uden interessekonflikter og med en dybtgående erfaring og ekspertise inden for kultursektoren eller byudvikling.

Artikel 6

Foreløbig udvælgelse

1. De berørte medlemsstater skal senest fem år inden aktionens start indkalde til et møde med den relevante jury, som fastlagt i artikel 5.

2. Hver jury skal vurdere forslagene fra de byer, som har reageret på indkaldelsen af ansøgninger, og vurdere byernes forslag i henhold til de kriterier, der er fastlagt i artikel 3.

Juryen skal udarbejde en liste over udvalgte byer, som skal undersøges nærmere, og en rapport om de udvalgte byers forslag og henstillinger til byerne på listen.

Juryen fremsender sin rapport til den kompetente medlemsstat og Kommissionen.

Artikel 7

Den endelige udvælgelse

1. Byerne på listen udarbejder et endeligt forslag og fremsender dette til den pågældende medlemsstat, som herefter fremlægger det for Kommissionen.

2. Ni måneder efter det første udvælgelsesmøde indkalder de involverede medlemsstater den relevante jury til et møde for at foretage den endelige udvælgelse.

Juryen evaluerer de ændrede programmer fra byerne på listen i henhold til denne aktions kriterier og juryens henstillinger fra mødet for den foreløbige udvælgelse.

Juryen udarbejder en rapport om programmerne fra kandidaterne på listen sammen med en henstilling vedrørende udpegelse af en by som europæisk kulturhovedstad.

Rapporten skal også omfatte henstillinger til den udvalgte by om, hvilke fremskridt der skal gøres, og hvor langt man skal nå i det givne år, hvis byen udpeges af Rådet som europæisk kulturhovedstad.

Rapporten fremsendes til den pågældende medlemsstat og til Kommissionen. Den offentliggøres på Kommissionens internetside.

Artikel 8

Udpegelse

1. De involverede medlemsstater udpeger en by som europæisk kulturhovedstad og meddeler dette til Europa-Parlamentet, Rådet, Kommissionen og Regionsudvalget, senest fire år inden aktionen skal starte.

Sammen med udpegelsen skal der være en begrundelse for beslutningen på grundlag af juryens rapporter.

Ved udpegelsen tages der hensyn til de henstillinger, juryen har afgivet.

2. Europa-Parlamentet kan afgive udtalelse til Kommissionen inden for en frist på to måneder fra modtagelsen af de pågældende medlemsstaters udpegelser.

Rådet, der træffer afgørelse på grundlag af en henstilling, som Kommissionen udarbejder i lyset af Europa-Parlamentets udtalelse og juryernes rapporter, udpeger officielt de pågældende byer som europæiske kulturhovedstæder for det år, ansøgningen vedrører.

Artikel 9

Midtvejskontrol

1. De udpegede kulturhovedstæder udarbejder en midtvejsrapport til Kommissionen senest 27 måneder inden aktionens start om situationen med hensyn til forberedelserne af aktionens program.

Kommissionen sikrer en uafhængig evaluering af denne rapport.

2. Senest 24 måneder inden aktionen skal starte, indkalder Kommissionen de syv eksperter, som er udnævnt af Europa-Parlamentet, Rådet, Kommissionen og Regionsudvalget, til et møde med de ansvarlige myndigheder for gennemførelsen af programmerne for de byer, der er udpeget til europæiske kulturhovedstæder.

Herefter udgør disse eksperter et "kontroludvalg".

De mødes for at evaluere forberedelserne af aktionen, især med hensyn til programmernes europæiske merværdi.

Kontroludvalget udsender en midtvejsrapport om situationen med hensyn til forberedelserne af aktionen og det arbejde, der endnu ikke er gennemført, i overensstemmelse med aktionens mål og kriterier samt henstillingerne i rapporterne fra juryen, som er omtalt i artikel 7, stk. 2.

Midtvejskontrolrapporten om overvågning fremsendes til Kommissionen og til de involverede byer og medlemsstater senest en måned efter mødet vedrørende midtvejsrapporten. Den offentliggøres på Kommissionens internetside.

Artikel 10

Afsluttende kontrol

1. De udpegede kulturhovedstæder udarbejder en endelig statusrapport til Kommissionen, senest ni måneder inden aktionen skal starte, om situationen med hensyn til forberedelserne af aktionens programmer. Kommissionen sikrer en uafhængig evaluering af denne rapport.

2. Kommissionen indkalder til et møde i kontroludvalget sammen med de myndigheder, der er ansvarlige for gennemførelsen af programmerne for de byer, der er blevet udpeget som europæiske kulturhovedstæder, senest seks måneder inden aktionen skal starte, for at evaluere forberedelserne af arrangementet, især med hensyn til programmets europæiske merværdi.

Kontroludvalget udsender en midtvejsrapport om situationen med hensyn til forberedelserne af aktionen og det arbejde, der endnu ikke er gennemført, i overensstemmelse med aktionens mål og kriterier samt henstillingerne i de rapporter, som er omtalt i artikel 7, stk. 2, tredje afsnit, og i artikel 9, stk. 2, fjerde afsnit.

Den afsluttende rapport fremsendes til Kommissionen og til de involverede byer og medlemsstater senest en måned efter det afsluttende møde i kontroludvalget. Den offentliggøres på Kommissionens internetside.

Artikel 11

Pris

På grundlag af den rapport, der er omtalt i artikel 10, stk. 2, andet afsnit, kan Kommissionen tildele en pris til hver af de udpegede byer, under forudsætning af at deres programmer opfylder kriterierne i aktionen og efterkommer de henstillinger, der er udarbejdet af juryen og kontroludvalget i udvælgelses- og kontrolprocessen som omtalt i artikel 9 og 10. Denne pris skal belønne programmets kvalitet, jf. målene for programmet som anført i artikel 3.

Artikel 12

Evaluering

Kommissionen sørger hvert år for, at der udarbejdes en ekstern og uafhængig evalueringsrapport om resultaterne af det foregående års arrangement i aktionen "Den Europæiske Kulturhovedstad", jf. de mål og kriterier for aktionen, som er fastlagt i nærværende afgørelse.

En rapport om denne evaluering fremlægges af Kommissionen for Europa-Parlamentet, Rådet og Regionsudvalget.

Artikel 13

Ophævelse

Afgørelse 1419/1999/EF som ændret ved afgørelse 649/2005/EF ophæves.

Artikel 14

Overgangsbestemmelser

1. De byer, der er udpeget som europæiske kulturhovedstæder i 2010 på grundlag af afgørelse 1419/1999/EF som ændret ved afgørelse 649/2005/EF, indgår i den kontrolproces, der er fastlagt i artikel 9 og 10 i nærværende afgørelse. Kommissionen kan tildele en pris til de udpegede byer på grundlag af artikel 11 i nærværende afgørelse.

2. Uanset artikel 4-8 sker udpegelsen af europæiske kulturhovedstæder i årene 2011 og 2012 i henhold til følgende beslutningsprocedure:

1) Byer i medlemsstaterne udpeges til europæisk kulturhovedstad efter tur, jf. listen i bilaget.

2) Hver medlemsstat fremsender efter tur meddelelse om udpegelsen af en eller flere byer til Europa-Parlamentet, Rådet, Kommissionen og Regionsudvalget.

3) Denne udpegelse fremsendes senest fire år inden den pågældende aktions start, og sammen hermed kan der fremsendes en henstilling fra den pågældende medlemsstat.

4) Kommissionen indkalder hvert år en jury, som udarbejder en rapport om ansøgningen/ansøgningerne i lyset af nærværende aktions mål og karakteristika.

5) Denne jury består af syv uafhængige højtstående personer, som er eksperter med en baggrund inden for den kulturelle sektor, hvoraf to udpeges af Europa-Parlamentet, to af Rådet, to af Kommissionen og en af Regionsudvalget.

6) Juryen forelægger sin rapport for Kommissionen, Europa-Parlamentet og Rådet.

7) Europa-Parlamentet kan afgive udtalelse til Kommissionen om ansøgningen eller ansøgningerne inden for en frist på tre måneder fra modtagelsen af juryens rapport.

8) Rådet, der træffer afgørelse på grundlag af en henstilling, som Kommissionen udarbejder i lyset af Europa-Parlamentets udtalelse og juryens rapport, udpeger officielt byen som europæisk kulturhovedstad for det år, ansøgningen vedrører.

9) Ansøgningen skal indeholde et kulturprogram på grundlag af de kriterier, der er fastlagt i artikel 3.

Artikel 15

Ikrafttræden

Denne afgørelse anvendes fra 1. januar 2007.

Sted og dato

På Europa-Parlamentets vegne På Rådets vegne

Formand Formand

BILAG

Rækkefølge for udpegelse af europæiske kulturhovedstæder

2007 | Luxembourg |

2008 | Det Forenede Kongerige |

2009 | Østrig | Litauen |

2010 | Tyskland | Ungarn |

2011 | Finland | Estland |

2012 | Portugal | Slovenien |

2013 | Frankrig | Slovakiet |

2014 | Sverige | Letland |

2015 | Belgien | Tjekkiet |

2016 | Spanien | Polen |

2017 | Danmark | Cypern |

2018 | Nederlandene | Malta |

2019 | Italien |

[1] Europa-Parlamentets og Rådets afgørelse 1419/1999/EF af 25. maj 1999 (EFT L 166 af 1.7.1999). http://www.europa.eu.int/eur-lex/pri/da/oj/dat/1999/l_166/l_16619990701da00010005.pdf

[2] Det første land er Irland i 2005, efterfulgt af Grækenland i 2006.

[3] Study on European Cities and Capitals of Culture and the European Cultural Months (1995-2004) (Palmer-Rae Associates august 2004) http://www.europa.eu.int/comm/culture/eac/sources_info/studies/capitals_en.html

[4] EFT C 325 af 24.12.2002, s. 99.

[5] EUT

[6] EUT

[7] EFT C 325 af 24.12.2002, s. 133.

[8] EFT L 166 af 1.7.1999, s.1. Ændret ved afgørelse 649/2005/EF (EUT L 177 af 4.5.2005, s. 20).